ΓΡΑΠΤΗ ΕΡΩΤΗΣΗ E-2526/97 υποβολή: Παναγιώτης Λαμπρίας (PPE) προς την Επιτροπή (24 Iουλίου 1997)

Θέμα: ΑΝΑΛΦΑΒΗΤΙΣΜΟΣ ΣΤΟ ΜΑΡΟΚΟ

Το ποσοστό του αναλφαβητισμού στο Μαρόκο ανέρχεται σε ανησυχητικό επίπεδο και παρουσιάζεται εξαιρετικά αυξημένο στο γυναικείο πληθυσμό της χώρας. Τι μέτρα προτίθεται να λάβει στο άμεσο μέλλον η Επιτροπή για να συμβάλει στη σταδιακή μείωση του ανησυχητικού αυτού φαινομένου στα πλαίσια των συμφωνιών MEDA; Έχει επισημάνει η Επιτροπή προς την Κυβέρνηση του Μαρόκου την ανάγκη λήψης άμεσων και γενναίων μέτρων που θα καθιερώσουν την υποχρεωτική παιδεία και να καταργήσουν τη δυσμενή μεταχείριση των θηλέων, ως προϋπόθεση για τη συνεργασία και τη συνδρομή της Ένωσης προς το Μαρόκο;

Απάντηση του κ. Marin εξ ονόματος της Επιτροπής (11 Σεπτεμβρίου 1997)

Η κάλυψη των εξόδων για βασική εκπαίδευση στο Μαρόκο είναι ιδιαίτερα χαμηλή (του επιπέδου ορισμένων από τα λιγότερο ανεπτυγμένα κράτη). Ο πληθυσμός είναι αναλφάβητος στο ήμυσί του. Οι γυναίκες και ο αγροτικός πληθυσμός είναι τα κύρια θύματα ((90% των γυναικών των αγροτικών περιοχών είναι αναλφάβητες (1994). Το καθαρό ποσοστό φοίτησης των κοριτσιών στις αγροτικές περιοχές ήταν 34% το 1994 (έναντι 85% για τα αγόρια των αστικών κέντρων). )), γεγονός το οποίο αποτελεί διαρκή τροχοπέδη στην ανάπτυξη του Μαρόκου. Η φοίτηση στο εκπαιδευτικό σύστημα του Μαρόκου είναι υποχρεωτική και το τμήμα του προϋπολογισμού για την εκπαίδευση είναι ικανοποιητικό ((περίπου 25% κατά μέσο όρο τα 10 τελευταία έτη (μη συμπεριλαμβανομένης της ανωτάτης εκπαίδευσης), ποσοστό το οποίο αντιστοιχεί πλήρως στο μέσο όρο των κρατών με εισόδημα του ίδιου επιπέδου με το Μαρόκο. )).

Ωστόσο, η έλλειψη μέσων για τη βασική εκπαίδευση, η εσωτερική έλλειψη αποτελεσματικότητας του συστήματος (πληθωρικό προσωπικό με κακή διαχείριση και κατάρτιση, υποβαθμισμένες υποδομές, ακατάλληλο παιδαγωγικό σύστημα) καθώς και η μικρή πυκνότητα των κατοικημένων περιοχών στις αγροτικές επαρχίες καθιστούν δύσκολη την πρόσβαση στην παιδεία για τον πλέον μειονεκτούντα πληθυσμό. Επιπλέον, το κόστος της εκπαίδευσης ((σε συνδυασμό με την πολύ κακή κατάσταση των υποδομών (ύδρευση, οδικό δίκτυο και επαρχιακοί δρόμοι, υγεία) στις αγροτικές περιοχές. )) είναι υψηλό για τις φτωχότερες οικογένειες (ειδικότερα για τους γονείς κοριτσιών στις αγροτικές περιοχές), γεγονός το οποίο συμβάλλει στη μειωμένη ζήτηση εκπαίδευσης. Το πρόβλημα είναι συνεπώς περίπλοκο.

Οι μαροκινές αρχές έχουν συνειδητοποιήσει, στο ανώτερο επίπεδο, τη σοβαρότητα της κατάστασης. Το 1996 ο βασιλιάς προέβη στη σύσταση εθνικής επιτροπής με στόχο την ευρύτερη εξέταση των απαραίτητων μεταρρυθμίσεων του εκπαιδευτικού συστήματος στο σύνολό του. Τα πρώτα απτά αποτελέσματα αναμένονται τον Οκτώβριο 1997.

Το Εθνικό Ενδεικτικό Πρόγραμμα (ΕΕΠ) 1996-1998 για το Μαρόκο προβλέπει συνολικό ποσό ύψους 50 εκατ. ECU για τη βασική εκπαίδευση στο Μαρόκο ((δηλαδή 11% του ποσού του ΕΕΠ που καταβάλλεται για το Μαρόκο (1996-1998). )). Με ένα πρώτο σκέλος θα χρηματοδοτηθεί επενδυτικό πρόγραμμα για την κατασκευή και την αποκατάσταση σχολείων στην ύπαιθρο. Το σκέλος αυτό βρίσκεται προς το παρόν υπό μελέτη. Σε μία δεύτερη φάση, η Επιτροπή θα στηρίξει ενδεχομένως ένα πρόγραμμα μεταρρυθμίσεων, απαραίτητο αλλά ευαίσθητο, σε στενή συνεργασία με τη Διεθνή Τράπεζα.